Papersnake/gushiwen huggingface dataset:
赠日本诗僧
吴当（元代）

偶来金阙信相从，笑指扶桑浴日红。处处写诗扬海屿，时时飞锡振天风。

归云每共经函在，行橐常因酒盏空。吾道获麟惟掩涕，乘桴相问有谁同。
世事
戴复古（宋代）

世事真如梦，人生不肯闲。
利名双转毂，今古一凭栏。
春水渡傍渡，夕阳山外山。
吟边思小范，共把此诗看。
塞下曲（贺兰作）
高适（唐代）

君不见芳树枝，春花落尽蜂不窥。君不见梁上泥，

秋风始高燕不栖。荡子从军事征战，蛾眉婵娟守空闺。

独宿自然堪下泪，况复时闻鸟夜啼。
寿诰封淑人朱太母八十排律二十四韵
林熙春（明代）

间气钟名世，山公夙壮犹。天潢称笏冕，帝里属箕裘。

卓尔千金骏，超然五色驺。笃生端有自，溯教岂无繇。

肃壸鸡为儆，趋庭鲤作求。和熊宁独柳，画荻不专欧。

真与断机偶，那同剉荐侔。裁成笔绣虎，培就剑输牛。

偃室曾将养，潘舆亦勉游。平反欢始举，劳逸训常周。

却鲊堪诒美，悬鱼可绍休。奉常开礼乐，廷尉著勋猷。

荐沭龙章宠，咸推燕翼庥。嫠姑恩每渥，姻党惠时流。

学道真如现，达观般若收。鹤龄逾八帙，蟠果已三偷。

台背犹儿齿，晬颜尚黑头。寿星□玄月，嫠宿耀清秋。

江汉讴声沸，乾坤淑气留。子依红日近，心与白云游。

法酝传千里，天浆致十洲。有怀披綵服，无计谢珠旒。

爰集嵩中祝，因添海上筹。同朝歌鲁駉，昌炽在荆州。
舟行跨江之南北随流以行夜船多在淮西
袁说友（宋代）

蜀道登天在一涯，乾旋坤转任推排。
此身已是萍游客，终日行江夜宿淮。
再次韵
陈造（宋代）

人间十日雪，已润夸父渴。
宿云忽披靡，羲驭与抑遏。
春从九地回，旋放牙甲活。
主张披拂是，大块司予夺。
椒柏追时序，鼓吹听晓聒。
诗坛有同盟，办作衔袖谒。
得雪晴更佳，过是或为孽。
群山半披剥，众巧献一阅。
悬知兵吏集，不待铺木屑。
令尹活人手，小试牛刀割。
广文甘僻左，不肯事容说。
与俗分乐事，盍以韵语说。
独惭长须送，不量好时节。
宿万峰精舍
明中（清代）

我身如孤云，去住在空谷，偶来万峰头，意倦便一宿。

水凉山影万，树暝人烟簇。夜静冷吟虫，秋声散丛竹。

爱此风味清，得句一烧烛。
百忧
方回（元代）

病骨真如削，耕畴已尽捐。
终随万形弊，何用百忧煎。
常肯事如意，恐无诗可传。
屈伸判成败，吾亦听之天。
读朱冠之诗有作三首
袁甫（宋代）

多言外好中何有，有德之言意一融。
惟一性天真洞彻，许多事一尽流通。
句新悦耳源先个，思苦雕肝味易穷。
自古才人皆患此，就中崛强是扬雄。
送祖柏庭知客归乡
释居简（宋代）

十载区区探海藏，怀藏如意来寻访。直造凌霄峰顶上。

逢大匠，一锤击碎真佳赏。活计从兹俱扫荡，等闲平地滔天浪。

万里风云都一桨。尤宏放，折冲佛祖休相让。
送太常高赞礼考满赴京
李昌祺（明代）

惯听云门大夏音，两京声誉重南金。天开行在关河壮，山隐长南树木深。

远戍数星寒夜火，孤村一片夕阳砧。自惭无计陪簪绂，千里空悬恋阙心。
泳山屐
赵湘（宋代）

鸟道人分去，同行只有筇。
过桥泉照齿，穿竹藓留踪。
夜阁吟登月，秋山醉挂松。
自窥还忆谢，会著在诸峰。
怀仙二首
鲍溶（唐代）

昆仑九层台，台上宫城峻。西母持地图，东来献虞舜。

虞宫礼成后，回驾仙风顺。十二楼上人，笙歌沸天引。

裴回扶桑路，白日生离恨。青鸟更不来，麻姑断书信。

乃知东海水，清浅谁能问。

阆峰绮阁几千丈，瑶水西流十二城。

曾见周灵王太子，碧桃花下自吹笙。
题刘秀才新竹
杜牧（唐代）

数茎幽玉色，晓夕翠烟分。声破寒窗梦，根穿绿藓纹。

渐笼当槛日，欲碍入帘云。不是山阴客，何人爱此君。
踏莎行·扰龙
陈家庆（清代）

四壁流丹，千崖滴翠。南山奇秀北山媚。行行渐入画图中，虎头唤起偏难绘。

雾湿烟鬟，寒侵薄袂。天花片片随风坠。回看万古青冥冥，鸿蒙启自何年岁。
句
杨黎州（宋代）

远别苦惊云聚散，相逢多悟月盈专。
楼上
戴敏（宋代）

终朝役役晚来闲，识破浮生一梦间。
挈榼去沽深巷酒，倚楼贪梦夕阳山。
月临江馆人横笛，风折芦花雁度关。
堪羡渔翁无检束，扁舟占断白云湾。
悟道 其一
赖世观（清代）

半积阴功半读书，乾坤到处是吾庐。逍遥莫把尘牵住，洗涤聊将志畅舒。

有酒醉眠明月窟，无吟含笑白云居。此身曾作登瀛梦，今日閒来看太虚。
十二月十七日宰执率百官请大行皇帝谥于南郊
魏了翁（宋代）

却向慈云岭上还，梅花合道日笼山。
马蹄十里摇归梦，疑在小园松竹间。
燕衔泥
冯著（唐代）

双燕碌碌飞入屋，屋中老人喜燕归，裴回绕我床头飞。

去年为尔逐黄雀，雨多屋漏泥土落。尔莫厌老翁茅屋低，

梁头作窠梁下栖。尔不见东家黄鷇鸣啧啧，

蛇盘瓦沟鼠穿壁。豪家大屋尔莫居，骄儿少妇采尔雏。

井旁写水泥自足，衔泥上屋随尔欲。
和梅花前见鹤
吴芾（宋代）

双鹤翩翩到我前，与花鬭白更争妍。
低头自觉形仪秽，安得飘然跨上天。
别赵文卿明府
陈造（宋代）

人品推君第一流，论文向我肯绸缪。
日从红粉追谭笑，家置青编纪唱酬。
转首各乘凫背去，几时同作凤城游。
临风莫道书难寄，旅雁飞还是便邮。
疑邻窃斧
列御寇（先秦）

人有亡斧者，意其邻之子，视其行步，窃斧也；颜色，窃斧也；言语，窃斧也；动作态度无为而不窃斧也。

俄而抇于谷而得其斧，他日复见其邻人之子，动作态度无似窃斧者。

其邻之子非变也，已则变矣；变也者无他，有所尤也。
浣溪沙 赠陈海州。陈尝为眉令。有声
苏轼（宋代）

长记鸣琴子贱堂。朱颜绿发映垂杨。如今秋鬓数茎霜。

聚散交垂如梦寐，升沈閒事莫思量。仲卿终不忘桐乡。
八月二十九日小饮
曾巩（宋代）

阴阳在天地，鼓吹犹橐籥。
烦蒸翕已尽，灏气乃浮薄。
群山翠相翕，尘霭如洗濯。
川源亦虚彻，派别归众壑。
嚣音灭蛙蚓，劲意动鵰鹗。
蝇蚊自不容，虽有类钳缚。
驱之旧苦众，忽去宁匪乐。
俯仰自醒然，意适忘体瘼。
天运虽已晏，生物固未剥。
姜芋圃可掘，禾黍田始获。
脱苞紫粟迸，透叶红梨渥。
幽花媚清景，鲜丛耀新萼。
西风动孤格，露晓愈修擢。
能终犯寒沍，讵可忽纤弱。
况当九日近，家酿成已昨。
温颜几杖适，弱质衣冠恪。
闺门自可会，非必千里约。
筝匏出人指，逦迤奋宫角。
初严小人献，终拜长者酢。
清言喜自洽，细故忧可略。
幸无职事顾，况荷租赋薄。
读书有休暇，得醉且吟噱。
送张器判官
刘攽（宋代）

平吴旧族仕中朝，汤乐徐冯已寂寥。吾子白头趋幕府，同年黄绶亦云霄。

著鞭跨马须争道，奋臂呼卢更叱枭。颜驷冯唐俱晚遇，不妨青紫老垂腰。
巴山
杜甫（唐代）

巴山遇中使，云自峡城来。盗贼还奔突，乘舆恐未回。

天寒邵伯树，地阔望仙台。狼狈风尘里，群臣安在哉。
送人游边
郑谷（唐代）

春亦怯边游，此行风正秋。别离逢雨夜，道路向云州。

碛树藏城近，沙河漾日流。将军方破虏，莫惜献良筹。
赠僧五首·钵塔院如大师
白居易（唐代）

百千万劫菩提种，八十三年功德林。若不秉持僧行苦，
将何报答佛恩深。慈悲不瞬诸天眼，清净无尘几地心。
每岁八关蒙九授，殷勤一戒重千金。
送陈侍御按闽
林大春（明代）

长安雪里别青骢，见说南中事不同。百战闽王台馆尽，一朝汉不画图空。

从容庙议归司马，慷慨功成念总戎。朝野澄清须此日，车轮无用卧关东。
和临寒食有感五绝
谢应芳（元代）

何处登临散客愁，千墩浦上听渔讴。清明落尽梨花雪，能得春风几日游。
颂古三十八首
释从瑾（宋代）

一喝当头雷电奔，人间说亦暗销魂。
看来岂止聋三日，直至如今海岳昏。
余寓王园适当春残尚有小桃临水追想昔时繁丽无复存者借仲信桃花韵
李洪（宋代）

兔葵摇曳雨濛濛，尚有夭桃出旧丛。轻簿不禁三月浪，飘零常恨五更风。

燕泥乱啄粘香蕊，渔艇犹疑趁落红。惆怅眼前兴废事，灵云今已悟真空。
颂古十四首·双林入灭
释可湘（宋代）

覆水难收满竺峰，如何临死更摩胸。
说无说有成生灭，并付春风一梦中。
送楘州王学士
刘敞（宋代）

春草碧将歇，江南莺乱飞。王孙去有适，綵服粲生辉。

古郡富山水，斯人歌海沂。惟应布宽诏，谈笑树风徽。
梅花喜神谱·大开一十四枝
宋伯仁（宋代）

麀鹿同呦呦，山林风雨秋。
姑苏台上月，子胥曾约游。
闷歌行十二首
杨万里（宋代）

南人方理北归舟，北地风来便作愁。
不道北船等多日，北风不作不成休。
浸碧即事
葛绍体（宋代）

冰壶清浅酒杯深，雨闹风荷一阵阴。
琴调半残看晋帖，更寻棋局伴秋吟。
不寝二首 其一
刘克庄（宋代）

蘧蘧据槁元无寐，栩栩穿花不识愁。老子定中曾看破，宁为蝴蝶勿为周。
寄陈伯耕二首
袁燮（宋代）

阡陌周旋约已成，妓围才合更渝盟。
宴安有毒君休峦，亟为苍生决此行。
无心亭
晁端禀（宋代）

地与市朝远，云藏山水深。长令有心者，到此自无心。
竹溪寺
张以仁（清代）

到此绝尘机，山光霭翠微。通幽泉自曲，悟静鸟将归。

昙气空中合，禅心物外依。何当襟带绿，掩映竹成围。
和提刑度支王店鸡诗
文同（宋代）

王店有邮吏，养鸡殊可笑。
昂然处高襟，不肯以时嘂。
官有宿此者，西征待初晓。
鸡竟不一鸣，问吏吏已告。
云此最荒绝，左右悉蓬蓼。
狐狸占为宅，恣横不可道。
前此三四鸡，一一遭其暴。
寻声即知处，尽获爪牙吊。
自后始得此，其若有人教。
东方或未明，群丑尚腾趠。
此鸡但钳结，直伺太阳耀。
虽然谓失旦，似得保身要。
官曰此何用，不然则宜糶。
不见不鸣雁，先死盖自召。
天下已明白，岂假更喧闹。
徒尔费稻梁，曾莫知所报。
吏云官言是，且愿勿嘲诮。
知是本在人，此物何足校。
有感
朱翌（宋代）

退之传毛颖，步骤过迁固。
当时不入眼，怪笑且惊怖。
柳州极不平，裁书细说喻。
浮云蔽两曜，凭虚亦暂驻。
何伤黄道行，终古行元气聚。
呜呼古今一，吾其秘缃素。
沤麻
柴元彪（宋代）

金鞍玉勒绮罗茵，梦寐何缘到老身，
辛苦沤麻补衾铁，谁知布缕又频征。
忝职谏垣日负忧畏缅思云夫处士老兄萧然物外
司马光（宋代）

秋水浮槎客，漂如一叶轻。
鸥群虽仗信，鲸口几忘生。
耿耿天津阔，滔滔海浪惊。
何进还故土，怀糈问君平。
伐木
佚名（先秦）

伐木丁丁，鸟鸣嘤嘤。出自幽谷，迁于乔木。嘤其鸣矣，求其友声。
迁彼鸟矣，犹求友声。矧伊人矣，不求友生？神之听之，终和且平。
伐木许许，酾酒有藇！既有肥羜，以速诸父。宁适不来，微我弗顾。
於粲洒扫，陈馈八簋。既有肥牡，以速诸舅。宁适不来，微我有咎。
伐木于阪，酾酒有衍。笾豆有践，兄弟无远。民之失德，乾餱以愆。
有酒湑我，无酒酤我。坎坎鼓我，蹲蹲舞我。迨我暇矣，饮此湑矣。
挽葛夫人二首
刘克庄（宋代）

银台曾奋涂归笔，我亦留花批逆鳞。
早共裂麻沮裴相，晚某负耒作滕民。
儿斑衣从双旌贵，母绣帘迎万户春。
方拥皇华荒大国，误他多少借留人。
落花
孔平仲（宋代）

岭南冬深花照灼，比至春初花已落。乘閒携酒到西园，鸟散蜂归春寂寞。

江南此际春如何，红杏海棠开正多。归期不及春风日，犹见池塘著绿荷。
送黄愧知返闽
张嗣纲（明代）

漫携书剑过端州，端水源来处处流。绛帐昔誇桃李富，黄堂今际凤凰游。

无鱼肯信空弹铗，跨鹤那堪独漾舟。归去八闽多著述，词华应续鲁春秋。
依韵和王司封离白沙途中感怀
梅尧臣（宋代）

淮雨夜飞氛祲销，星躔历历转随杓。
黄童谩对日如月，贾谊休悲鹏似鴞。
市骨已知求骏马，輶车何用载田骄。
不唯忠愤心如此，王佐才高赋小鹩。
代答
杨亿（宋代）

征车苦迢递，节物感愁辛。
已入授衣月，那经落帽辰。
金樽难独酌，宝瑟任生尘。
把菊流双泪，谁知忆远人。
游长芦
李流谦（宋代）

他年天眼识褕袆，千柱如今鏁夕晖。
笑说老禅操一苇。戏呼灵媪授三归。
波涛啮岸蛟龙恶，荻竹抽萌鱠缕肥。
曲水流觞记今日，晚风直欲透人衣。
铜雀研
周文璞（宋代）

君王有遗令，婢子守空台。
遥望西陵下，漆灯照鸩杯。
玉颜阙钗泽，松柏生悲哀。
低吟短歌行，想像奸雄才。
清泉沈金彩，古烟凝紫灰。
零落故瓦在，雕镌若陶坯。
为人作书研，词章出诙谐。
上下千载间，流转何悠哉。
那知墟中人，天命不复来。
齐昏亦披猖，增三筑崔嵬。
年年漳河头，野棠如雪开。
春兴
杨万里（宋代）

窗底梅花瓶底老，瓶边破砚梅边好。
诗人忽然诗兴来，如何见砚不见梅。
急磨玄圭染霜纸，撼落花须浮砚水。
诗成字字梅样香，却把春风寄谁子。
阅省试录见璋儿名喜而作此
陈学洙（清代）

羁人百忧集，烦乱不能理。观空息群妄，淡泊对流水。

檐端噪乾息，何事聒吾耳？南国贤书来，邮骑持片纸。

解额六十三，有汝名在里。大江亘南北，锁闱万余士。

高才动沦落，老至常拊髀。流年烁筋骨，饮恨积块垒。

汝年弱冠馀，腹未饱经史。不遇何足叹，得之亦偶尔。

忆汝周岁时，呱呱而索乳。汝母躬抚育，一夜常数起。

抱置大母前，呼名辄唯唯。姑妇相视笑，吾宗有孙子。

安得若长成，读书取青紫。斯言宛昨日，逝者已如彼。

伤哉泉下人，不及亲见此。吾衰久于役，蹙蹙靡所止。

膝下无他儿，举目惟在汝。幸汝名稍成，使我心窃喜。

会须览皇都，贻书趣行李。
乙丑十一月十一日决狱次日迎帅舟中赋二诗首
曾丰（宋代）

滞舟推若泥，逆水去如还。
已历三辰次，才行十里间。
千斯吾命薄，独尔破天悭。
所赖圣贤事，其初不厌艰。
菩萨鬘
薛时雨（清代）

曲阑倚遍愁心续。郎心更比阑干曲。寒意袭轻衫。郎心寒不寒。

干风吹木叶。叶与林长别。莫漫怨干风。春花往日红。
满江红 忆崇川白壁双琵琶
冒裔（清代）

贺老琵琶，还要让、白三名手。记昔日、得全堂上，三吾亭后。

四烛如山人不语，一轮晶饼明如昼。听四弦、轻拨唱沉垂，珠盘走。

人已没，家园覆。止剩得，衰堤柳。笑一场大梦不堪回首。

盛极必衰原至理，调高鲜和应难又。病阑珊、往事上心头，眉空皱。
竹间
文天祥（宋代）

倦来聊歇马，随分此青山。
流水竹千个，清风沙一湾。
乾坤醒醉里，身世有无间。
客路真希绝，浮生半日闲。
咏贫士·其一
陶渊明（魏晋）

万族各有托，孤云独无依。
暧暧空中灭，何时见馀晖。
朝霞开宿空，众鸟相与飞。
迟迟出林翮，未夕复来归。
量力守故辙，岂不寒与饥？
知音苟不存，已矣何所悲。
句
刘望之（宋代）

凤林秋晚见日落，鹿门事远无人传。
登邛州谯门门三重其西偏有神仙张四郎画像张
陆游（宋代）

浮云在脚底，千里在眼边。
攀跻忽至此，倚柱眩欲颠。
车马细如螘，纷纷衢路间。
嗟汝何为者，驰驱穷岁年。
我本澹荡人，此心实爱闲。
向来出处际，不媿咫尺天。
风吹哦诗声，十里摇西山。
悬知老僊翁，为我一粲然。
浣溪沙 端午日作
严既澄（清代）

梦怯魂闲不自怜。再相逢处合无言。芳尘咫尺奈何天。

弹指驩娱成隔世，断肠消息又今年。心知明月更难圆。
师说
韩愈（唐代）

古之学者必有师。师者，所以传道受业解惑也。人非生而知之者，孰能无惑？惑而不从师，其为惑也，终不解矣。生乎吾前，其闻道也固先乎吾，吾从而师之；生乎吾后，其闻道也亦先乎吾，吾从而师之。吾师道也，夫庸知其年之先后生于吾乎？是故无贵无贱，无长无少，道之所存，师之所存也。

嗟乎！师道之不传也久矣！欲人之无惑也难矣！古之圣人，其出人也远矣，犹且从师而问焉；今之众人，其下圣人也亦远矣，而耻学于师。是故圣益圣，愚益愚。圣人之所以为圣，愚人之所以为愚，其皆出于此乎？爱其子，择师而教之；于其身也，则耻师焉，惑矣。彼童子之师，授之书而习其句读者，非吾所谓传其道解其惑者也。句读之不知，惑之不解，或师焉，或不焉，小学而大遗，吾未见其明也。巫医乐师百工之人，不耻相师。士大夫之族，曰师曰弟子云者，则群聚而笑之。问之，则曰：“彼与彼年相若也，道相似也，位卑则足羞，官盛则近谀。”呜呼！师道之不复，可知矣。巫医乐师百工之人，君子不齿，今其智乃反不能及，其可怪也欤！

圣人无常师。孔子师郯子、苌弘、师襄、老聃。郯子之徒，其贤不及孔子。孔子曰：三人行，则必有我师。是故弟子不必不如师，师不必贤于弟子，闻道有先后，术业有专攻，如是而已。

李氏子蟠，年十七，好古文，六艺经传皆通习之，不拘于时，学于余。余嘉其能行古道，作《师说》以贻之。
满庭芳·鳞甲何多
了元（宋代）

鳞甲何多，羽毛无数，悟来佛性皆同。世人何事，刚爱口头浓。痛把群生割剖，刀头转、鲜血飞红。□□□，零炮碎炙，不忍见渠侬。喉咙。才咽罢，龙肝凤髓，毕竟无踪。谩赢得、生前夭寿多凶。奉劝世人省悟，休恣意、激恼阎翁。轮回转，本来面目，改换片时中。
悲新年
卢仝（唐代）

新年何事最堪悲，病客遥听百舌儿。

太岁只游桃李径，春风肯管岁寒枝。
长安道
陈绍文（明代）

遥瞻帝宅崤函里，上应乾枢下坤纪。险设秦关百二重，纡蟠汉甸三千里。

金殿玲珑日下开，玉楼缥缈空中起。武将纷垂列土缨，文臣习曳朝天履。

三月烟花满帝城，王孙公子重横行。紫骝飞电过槐市，朱毂扬尘度柳营。

吴钩乍拂光含鸊，隋弹初抨巧落莺。骄奢喜结萧朱绶，豪侠争驰孟解衡。

五侯苑囿红尘绝，叠嶂回塘互明灭。花榭斜开碧玉栏，柳亭细转黄金埒。

投辖重淹紫绂游，挥金讵惜华筵设。翠釜交腾海错馨，雕盘杂进山珍洁。

落日谁能一挽戈，更看璧月悬东阿。烛霞掩映摇珠户，香雾空濛隐绛罗。

吴姬羽节回鸾舞，赵女鹍弦学凤歌。势移山岳犹嫌小，利截江河未觉多。

浮荣过眼如云散，壮士悲歌徒慨叹。涸水焉容纵壑鳞，空霄竟戢凌风翰。

梁殿秦宫花里摧，石崇越魄楼边断。万事不如归去来，南山白石终难烂。
集李绝句十八首 其十五
程敏政（明代）

泪滴金杯不自知，天孙何约是来时。骑鲸别后无寻处，一步寒郊一惨眉。
中吕·卖花声
张可久（元代）

美人自刎乌江岸，
战火曾烧赤壁山，
将军空老玉门关。
伤心秦汉，生民涂炭，
读书人一声长叹！
木兰花慢 奉呈介翁阁老依来韵
符锡（明代）

天留宰辅侍宸旒。开史局、庆重游。信綵笔花生，白云篇净，尘断境偏幽。

伫待玉人来也，熙帝载喜，起入赓酬。千古堪传盛节，四民满听歌讴。

元寮黑发讵容休。试抬头。看海阔天高，鹏抟鲲运，襟度许悠悠。

那须个、兴风使浪，皮里著阳秋。藉好上林晴日，载醪随处停辀。
郯城夜行
宋至（清代）

鞭梢指点问前程，狐帽狼裘踏雪行。霜月欲沉风力劲，断鸿声里过郯城。
枕疾逾旬蒙丞相访问仍辱宠示名篇辄搜枯肠次
林光朝（宋代）

丞相严装似燕居，为怜消渴到相如。
病多得艾三年远，歌杂成琴十日余。
绿野忽传春草句，白头还对朵云书。
若为追逐园林胜，百转愁肠亦少舒。
减字木兰花
朱敦儒（宋代）

无知老子。元住渔舟樵舍里。暂借权监。持节纡朱我甚惭。

不能者止。免苦龟肠忧虎尾。身退心闲。剩向人间活几年。
涧富岭赴安福二首 其二
李梦阳（明代）

山行忽百里，步步山情新。萝拥千盘透，花齐万谷春。

寒暄不异地，忧喜暂随人。默诵垂堂戒，私嗟名利身。
赞三十六祖颂 其二十五
释印肃（宋代）

斯多婆舍担板，重鍊出金刚眼。正法不动纤毫，越祖超师无间。
金明池 新柳
王夫之（明代）

多幸烟和，无妨风细，袅袅自怜春软。娇小甚、鹅黄绽处，但一叶两叶初剪。

拚多情、拖逗波光，映岸侧、镜影苔茸深浅。总冉冉相依，摇摇不定，约约匀匀低转。

不问花期今近远。只着意韶华，殷勤欲绾。忍微寒、待莺已久，向落日、藏鸦不惯。

定谁知、无限柔情，对残月晓风，翠眉难展。只片晌停凝，经时荡漾，独自来回消遣。
秋日与张宾客舒著作同游龙门醉中狂歌凡二百三十八字
白居易（唐代）

秋天高高秋光清，秋风袅袅秋虫鸣。嵩峰馀霞锦绮卷，

伊水细浪鳞甲生。洛阳闲客知无数，少出游山多在城。

商岭老人自追逐，蓬丘逸士相逢迎。南出鼎门十八里，

庄店逦迤桥道平。不寒不热好时节，鞍马稳快衣衫轻。

并辔踟蹰下西岸，扣舷容与绕中汀。开怀旷达无所系，

触目胜绝不可名。荷衰欲黄荇犹绿，鱼乐自跃鸥不惊。

翠藻蔓长孔雀尾，彩船橹急寒雁声。家酝一壶白玉液，

野花数把黄金英。昼游四看西日暮，夜话三及东方明。

暂停杯觞辍吟咏，我有狂言君试听。丈夫一生有二志，

兼济独善难得并。不能救疗生民病，即须先濯尘土缨。

况吾头白眼已暗，终日戚促何所成。不如展眉开口笑，

龙门醉卧香山行。
秋思
严粲（宋代）

风落叶间残点雨，月窥窗下不眠人。秋清一片无谁领，并作诗愁入鬓新。
樵夫
萧德藻（宋代）

一担干柴古渡头，盘缠一日颇优游。
归来涧底磨刀斧，又作全家明日谋。
郑笺
李龙高（宋代）

老郑东都一钜儒，未知柟树与梅殊。
平生博识犹如此，何况儿曹不读书。
谢傅宣州安道郎中送宣城笔
杨万里（宋代）

忽惊骑吏叩柴荆，厚禄移书访死生。今日犹迟傅岩雨，前身端是谢宣城。

解包兔颖霜盈把，试墨山泉月一泓。老里苦吟翻作拙，撚须枉断两三茎。
猫儿坠 其一 题瓜李茉莉花茶壶画扇
潘榕（清代）

浮瓜沉李，雨过晚风初。茉莉花香逗碧幮。试茶细啜曼生壶。

毫濡。恰称写、赏夏迎凉话茗新图。
挽王侨卿右司词
韩元吉（宋代）

壮年嘉誉蔼瀛洲，衮衮诸公并儁游。
献纳未持天上橐，光华频总峤南州。
牢盆賸算波熬素，蒲泽终期到剑买牛。
世路荣枯真莫问，浮云山眇泪横秋。
病中无寐用陆放翁韵
陆容（明代）

愁来失却睡瞢腾，坐此萧条昔未曾。
倾耳有声疑堕叶，委心无物似枯僧。
风回别院闻鸡唱，尘落空梁见鼠登。
数尽残更谁是伴，半窗寒雨一檠灯。
连夕大风，凌寒梅已零落殆尽三绝
范成大（宋代）

玉雪飘零贱似泥，惜花还记赏花时。
赏花不许轻攀折，只许家人戴一枝。
句
宋自适（宋代）

三圣传心惟主一，六经载道不言真。
题亚子分湖旧隐图四首 其四
曹凤仪（清代）

芳雪疏香耸碧空，此间栖隐仰高风。披图笑我神先往，疑是抽身入画中。
句
幸夤逊（唐代）

若教作镇居中国，争得泥金在泰山。
丛陵仲秋荐献毕回舟过鉴湖遇雨 其二
虞俦（宋代）

早禾割尽晚禾青，地下知章果有灵。岂忆鉴湖曾敕赐，连山云雾雨冥冥。
代荥阳公作张先生哀词
汪革（宋代）

惟古制行，必中庸兮。降及末世，戾不通兮。首阳柱下，更拙工兮。
和杨公济钱塘西湖百题 其七十三 流杯亭
郭祥正（宋代）

斲石引溪水，杯行自劝人。试听林下鸟，啼血不留春。
和育王十二题·晋年松
李覯（宋代）

典午既陵夷，群材共沦谢。
唯有青青松，于今被王化。
后峰篇赠黄伯固正郎
郑岳（明代）

九峰何崔嵬，屹然镇坤维。泉石挹明秀，草木含华滋。

最后有奇峰，退让乃卑卑。谦光岂容掩，灵淑良在兹。

高文合典则，懿行无瑕疵。历宦十馀年，既罢将安归。

悠然念出处，戒途仍迂迟。经营四方志，况当强壮时。

去去济时艰，终岂好爵縻。山中精舍在，岁晏期相依。
中秋夜偕朱表侄题月
金朋说（宋代）

晴空光溢玉盘鲜，银汉斓谝斗柄旋。
此夕共为攀桂问，嫦娥着付与谁先。
观网鱼
沈与求（宋代）

暗雨垂垂梅欲黄，春山吐源春涨狂。
雪鳞頳尾泝流上，吹涛喷浪能奔忙。
鱼师布网名白大，万目井井连重纲。
联艘绝流势甚武，遮罗初若无留藏。
大鱼已得小鱼弃，要使遗育充陂塘。
鳏鲕安用误回避，虾蟹亦复虚跳梁。
宁知不比纶索手，欲以巧饵空沧浪。
题石桥
释怀深（宋代）

冲寒得得到天台，不为青山绿水来。自愧过桥无脚力，却欣供圣有茶杯。

苍崖瀑泻银河阔，方广云收金殿开。问讯厖眉老尊者，也须回首入尘埃。
田野燕巢
易士达（宋代）

莫问山村与水边，何拘华屋且随缘。
不成此地无王谢，枉了春光又一年。
酒泉子
牛希济（五代）

枕转簟凉，清晓远钟残梦。月光斜，帘影动，旧炉香¤

梦中说尽相思事，纤手匀双泪。去年书，今日意，断人肠。
鹧鸪天·秋至人间灏气清
佚名（宋代）

秋至人间灏气清。蓂馀三荚映阶庭。挺生豪杰为时瑞，来至簪阶亨世荣。天付与，寿康宁。不须举酒祝椿龄。楼头昨夜瞻南极，偏向梅峰分外明。
都宪韩公贯道惠诗次韵答之 其二
何乔新（明代）

老得悬车古亦难，桔槔春雨静中看。昔年曾叱王尊驭，此日休弹贡禹冠。

春草池塘诗思逸，午桥樽俎酒肠宽。萧萧风雨鸡鸣夜，菊枕芦衾睡正安。
登古城
于鹄（唐代）

独上闲城却下迟，秋山惨惨冢累累。

当时还有登城者，荒草如今知是谁。
春贴子词 其三
司马光（宋代）

长乐晓钟残，皇舆入问安。东风犹料峭，冒絮禦馀寒。
潘□□子迁八十有一征诗为寿题于箑□寄之
黎淳先（明代）

修竹千竿自闭门，著书兼得避尘喧。猎逢渭水周称尚，殿有灵光鲁独存。

四世丝纶瞻骑省，六朝杖履长兰荪。即看双鹤翩翩起，人道罗江别有村。
句
卢拱（唐代）

地甃如拳石，溪横似叶舟。（骆浚春日，见《语林》）
越中士女春游
姜夔（宋代）

秦山越树两依依，闲倚阑干看落晖。
杨柳梢头春又暗，玉箫声里夜游归。
寄倪署郎中
齐己（唐代）

风雨冥冥春闇移，红残绿满海棠枝。帝乡久别江乡住，

椿笋何如樱笋时。海内擅名君作赋，林间外学我为诗。

近闻南国升南省，应笑无机老病师。
涂阳八咏 其六 土河夜雨
唐之淳（明代）

滉漾复潆渟，分明见底清。涂山一夜雨，流水惠州城。
雨过化光西斋
韩维（宋代）

华屋衡茅接，闲门杖屦通。
客来非载酒，君坐正书空。
白菊晚霜后，青蔬寒雨中。
从今日无事，来听行窗风。
绍兴以后祀五方帝六十首
佚名（隋代）

辰牡孔硕，奉牲以告。
秘祝非祈，丰年宜报。
至意昭良，交乎神明。
降福穰穰，用燕群生。
东原除夜
杨云鹏（元代）

客舍无人静掩扉，小窗灯火独相依。一年残腊今宵尽，千里故相何日归。

鬓发半随春雪白，交游浑似晓星稀。乱离不得中州信，肠断云间雁北飞。
偶成
张栻（宋代）

公庭过午无余事，退食归来默坐时。
晴日半窗香一缕，阳来消息只心知。
寿洋川李守昌谔二首
陈天麟（宋代）

朱轮画戟拥高牙，散作棠阴十万家。
渐向瑶阶对红药，长倾玉斝寿黄花。
仙风自是骑鲸客，逸兴行飞犯斗槎。
谁为淮南门下客，愿随鸡犬上云霞。
次韵元恕苦寒之什
强至（宋代）

繁云凝不散，朔吹动无涯。
林秃霜摧叶，河胶冻裂沙。
饥禽啄石发，强鼠堕檐牙。
应有四方客，倍怀千里家。
老松坚自若，病竹折相叉。
喜拥重衾麝，愁闻绝塞笳。
谋温藉狐腋，辟冷泥榴花。
岂待穷冬雪，方为气象夸。
感秋扇五首 其五
张侃（宋代）

潜藏酷暑又明年，月缺秋孤快目前。团扇此时还用事，知机元要占人先。
白下再归倦焉卧病郡公枉顾衡门率尔赋谢 其一
申佳允（明代）

苍烟漂落野云浮，湖海扁舟汗漫游。悬榻秋吟惭卧隐，褰帷春色破穷愁。

星辉赤羽虹光合，剑拂朱霞紫气收。才子暂随仙守佩，青缃奕叶有金瓯。
题邓弥之白香亭诗稿 其二
许振祎（清代）

少日都梁一俊人，褐裘岸帻照青春。小心四海能求友，茧足千程急卫亲。

文字江湖余涕泪，遭逢天地有风尘。同时落魄长安道，尊酒招呼话苦辛。
庚寅秋感 其一
周恩绶（清代）

早见妖星作作芒，惊心烽火照伊凉。风悲草木千山月，野肃貔貅万灶霜。

笳角试凭刘越石，旌旗谁识郭汾阳。飞刍挽粟筹非易，牛马还应忆武乡。
满庭芳 邵公杨公为家缘拘击告词
王哲（金朝）

论饥寒，公来问，中怎奈爷娘。牵儿绊，妻室恼愁肠。卦分明有说，田正、震地清凉。南看，前一点，何不＊时详。琅。序至，金木水，火放炎光。然见真景，本有舒张。睹红霞出入，开后、慧刃挥钢。花绽，系接引，永永满庭芳。
酬谈校书长安秋夜对月寄诸故旧
武元衡（唐代）

故园千里渺遐情，黄叶萧条白露生。惊鹊绕枝风满幌，

寒钟送露月当楹。蓬山高价传新韵，槐市芳年挹盛名。

莫怪孔融悲岁序，五侯门馆重娄卿。
虞美人 其三
张元干（宋代）

菊坡九日登高路。往事知何处。陵迁谷变总成空。回首十年秋陵、吹台东。

西窗一夜萧萧雨。梦绕中原去。觉来依旧画楼钟。不道木犀香撼、海山风。
乞活城
缪公恩（清代）

铁甲雕戈委战尘，将军一败弃君亲。孤城乞活今安在，何似田横五百人。
梦伯收文公
秦观（宋代）

昨夜梦故人，心颜少欢趣。
自嗟弃有司，却言归山路。
君王下明诏，群英翕争赴。
焦鹏共挥翮，跛鳖亦骋步。
扰扰天地间，飞鸟不知数。
何意独萧条，命与时相忤。
空复蔽马牛，不为匠人顾。
昔为土中花，行待东风煦。
今为檐下草，远矣沾秋露。
老母鬓成丝，寒妻被无絮。
岁暮多严风，絺綌将焉度。
觉来不复见，抚枕泪如注。
安得万顷波，活此舟中鲋。
憎蚊
欧阳修（宋代）

扰扰万类殊，可憎非一族。
甚哉蚊之微，岂足污简牍。
乾坤量广大，善恶皆含育。
荒茫三五前，民物交相黩。
禹鼎象神奸，蛟龙远潜伏。
周公驱猛兽，人始居川陆。
尔来千百年，天地得清肃。
大患已云除，细微遗不录。
蝇虻蚤虱虮，蜂蝎蛇蝮。
惟尔於其间，有形才一粟。
虽微无柰众，惟小难防毒。
尝闻高邮间，猛虎死凌辱。
哀哉露筋女，万古雠不复。
水乡自宜尔，可怪穷边俗。
晨飧下帷帱，盛暑泥驹犊。
我来守穷山，地气尤卑溽。
官闲懒所便，惟睡宜偏足。
难堪尔类多，枕席厌缘扑。
熏檐苦烟埃，燎壁疲照烛。
荒城繁草树，旱气飞炎熇。
羲和驱日车，当午不转毂。
清风得夕凉，如赦脱囚梏。
扫庭露青天，坐月荫嘉木。
汝宁无他时，忍此见迫促。
翾翾伺昏黑，稍稍出壁屋。
填空来若翳，翳隙多可掬。
丛身疑陷围，聒耳如遭哭。
猛攘欲张拳，暗中甚飞镞。
手足不自救，其能营背腹。
盘餐劳扇拂，立寐僵僮仆。
端然穷百计，还坐暝双目。
於吾固不较，在尔诚为酷。
谁能推物理，无乃乖人欲。
驺虞凤凰麟，千载不一瞩。
思之不可见，恶者无由逐。
寒夜周海民过宿出示梦槐吟稿戏赠 其一
印鸿纬（清代）

照壁昏黄一瓦镫，萧然家具冷于僧。问伊蹋遍槐安道，此段荒寒梦未曾。
秋夕
赵希㯝（宋代）

霄虚白露漙，木叶下危阑。月澹钟声晓，灯青剑影寒。

人心山莽莽，世事海漫漫。何日平胡虏，西风望眼宽。
野饮夜归戏作
陆游（宋代）

青海天山战未鏖，即今尘暗旧戎袍。
风高乍觉弓声劲，霜冷初增酒兴豪。
未办大名垂宇宙，空成恸哭向蓬蒿。
灞亭老将归常夜，无奈人间儿女曹！
李舍人少尹惠家酝一小榼立书绝句
窦牟（唐代）

禁琐天浆嫩，虞行夜月寒。一瓢那可醉，应遣试尝看。
危坐
韩淲（宋代）

寒灯梦初觉，危坐收此心。心亦合自收，无念即清深。

举足尘埃起，盈颠霜雪侵。枯禅缚意马，练养无胎禽。
次韵和钱塘诸公赏梅十绝 其三
邹浩（宋代）

云山寂寂水回回，幽境非缘世俗开。桃李无言且如此，自然人逐暗香来。
寄隐者
施肩吾（唐代）

路绝空林无处问，幽奇山水不知名。

松门拾得一片屐，知是高人向此行。
送陆澧还吴中（一作刘长卿诗）
李嘉祐（唐代）

瓜步寒潮送客，杨花暮雨沾衣。

故乡南望何处，春水连天独归。
书渊明诗后
辛弃疾（宋代）

渊明避俗未闻道，此是东坡居士云。
身似枯株心似水，此非闻道更谁闻。
和子中修撰石盆题壁二首 其一
郭祥正（宋代）

沉沉石室乱云间，万事都忘只有閒。暂辍玉堂挥翰手，一时吟遍谢家山。
紫芝申之有月夜赓唱俾予续之
苏泂（宋代）

楼高发兴微，山水自清辉。
有月略窥枕，无风时动扉。
他生嫌火食，投老羡空飞。
安得余卢赵，相从去不归。
上清宫 其二
郑清之（宋代）

上清山腹正便便，剩纳风光似辋川。晓雨洗开新绿岸，晚霞蘸辋嫩红天。

鞭浮野竹数茎笋，叶俯秋荷几柄莲。不是西湖最佳景，更于何处著癯仙。
夜宿大慈山次金左丞韵
月鲁不花（元代）

大慈名胜旧曾游，路转平湖景最幽。岩下珠璎时散彩，林间石马尚鸣秋。

昔扶红日勋劳远，今见青山草木稠。把酒不须评往事，海风吹月上西楼。
双竹
赵抃（宋代）

余家有故园，园中可图录。天然一派根，一根生两竹。

一长复一一，比之如手足。长者似乃兄，一者弟相逐。

我见人弟兄，少有相和睦。竹分长幼情，人岂无尊宿。

将竹比人心，人殆类禽畜。常记五六岁，不见还呼哭。

及至长大时，妻孥相亲族。咫尺不相见，相疏何太速。

不顾父母生，同胞又同腹。旦夕慕歌欢，几能思骨肉。

枉具人须眉，而食天五谷。静思若斯人，争及园中竹。
重过余婆冈市
王安石（宋代）

忆我东游未有须，扶衰重此驻肩舆。
市中年少今谁在，鲁叟当街六十余。
午暑睡起忽怀范武子走笔当简 其三
许及之（宋代）

尔近添丁亦可喜，丁多何补于明时。除却操戈与执耒，此外文墨徒尔为。
唐工部员外郎杜甫
李纲（宋代）

子美以诗鸣，今古无对手。
当时谪仙人，长句颇先后。
精深律切处，故自非其偶。
而况郊岛徒，何敢窥户牖。
有如登岱宗，众山皆培塿。
又如观武库，剑戟靡不有。
高辞媲丘坟，古意篆蝌蚪。
苍苍雪中松，濯濯风前柳。
云烟纷卷舒，雷电划奔走。
澹然众态俱，沾丐随所取。
平生忠义心，多向诗中剖。
忧国与爱君，诵说不离口。
饥寒窘衣食，容貌村野叟。
自以稷契期，此理人胜不。
中兴作谏臣，戎马方践蹂。
上疏救房琯，亦足知素守。
一跌不复振，造物意岂苟。
欲使穷吟哦，专志如矇瞍。
辛苦盗贼中，妻子或颠仆。
布衾冷似铁，晨爨乏升斗。
冒雪斸黄精，呼儿理鱼笱。
萧条秦陇间，不废诗千首。
依严遂入蜀，幕府备宾友。
草堂浣花溪，颇复事南亩。
乱离又飘泊，累若丧家狗。
云安曲米春，巫峡风土陋。
扁舟下瞿唐，留滞湖湘久。
家事竟何成，丹诀空系肘。
凄凉耒阳县，醉死竟坐酒。
虽烦微之铭，不返鄠杜柩。
谁将樽中渌，一酹泉下朽。
诗篇垂琳琅，长作蛟龙吼。
酬任畴协律夏中苦雨见寄
姚合（唐代）

银汉波澜溢，经旬雨未休。细听宜隔牖，远望忆高楼。

风急飘还宜，云低落更稠。走童惊掣电，饥鸟啄浮沤。

丝网张空际，蛛绳续瓦沟。青蛙多入户，潢潦欲胜舟。

雷怒疑山破，池浑似土流。灰人漫禳厌，水马恣沈浮。

广陌应翻浪，贫居恐作湫。阳精藏不耀，阴气盛难收。

远色重林暮，繁声四壁秋。望晴思见日，防冷欲披裘。

枕润眠还懒，车羸出转忧。散空烟漠漠，迸溜竹修修。

树暗蝉吟咽，巢倾燕语愁。琴书凉簟净，灯烛夜窗幽。

天下那能向，龙边岂易求。湿烟凝灶额，荒草覆墙头。

酒思凄方罢，诗情耿始抽。下床先仗屐，汲井恐飘瓯。

危坐徒相忆，佳期未有由。劳君寄新什，终日不能酬。
赠杨户曹
李曾伯（宋代）

壮年游戏宝峰傍，梦觉黄粱鬓尽霜。
旧俗几家罹变故，远人千里叹清扬。
酆南松槚烦君访，剑北榛芜动客伤。
赖有柳州诗唤起，莫言安顿便思乡。
清远峡山寺
解缙（明代）

绕涧木犀冬着花，上方台殿頫烟霞。云迷石室和光洞，犹是轩辕帝子家。
梵天寺木塔
沈括（宋代）

钱氏据两浙时，于杭州梵天寺建一木塔，方两三级，钱帅登之，患其塔动。匠师云：“未布瓦，上轻，故如此。”乃以瓦布之，而动如初。无可奈何，密使其妻见喻皓之妻，贻以金钗,问塔动之因。皓笑曰：“此易耳。但逐层布板讫，便实钉之，则不动矣。”匠师如其言，塔遂定。盖钉板上下弥束，六幕相联如胠箧，人履其板，六幕相持，自不能动。人皆伏其精练。
示弟子彭资深心斋居士
释印肃（宋代）

灵山话月，曹溪指月，
禅可禅而成大过。一念顿超没量人，
六月雪歌向猛火。参方侣，
休打坐，学至无学得什么。
自从打破赵州关，收放纵横句不堕。
这雪曲，谁解和，
举意万机无两个。拈题颂古若河沙，
须是金毛师子子。这资深，
被谁苦，梦中踢发千钧弩。
射过山河石壁空，枯髅烁尽无纤阻。
希奇希奇谁得知，心空及第心斋子。
古贤无限学无为，罕遇明心轮劫苦。
闻不闻，岂小补，
识破天下老婆子。箭锋相拄道应难，
针芥相投万事闲。不如佛祖只谈心，
悲悯盲参往别山。没弦琴，
谁会弹，卢公便就指风幡。
直饶不是风幡动，不识真心转见难。
我意无尽非言说，离百非兮四句绝。
首观梁武梦胡僧，未达修山龙济决。
一百一十四重玄，大冶炉中捞片雪。
生不生，灭不灭，
万法千机谁透彻。普庵不舍一微尘，
本末双彰□无说。肯将法界作红心，
一箭虚空浑漏泄。
郴江百咏并序·白莲亭
阮阅（宋代）

石甃方池种白莲，庵僧欲绍远公禅。
文皮麈尾来游处，谁似庐山十八贤。
赋得春云处处生
骆宾王（唐代）

千里年光静，四望春云生。椠日祥光举，疏云瑞叶轻。

盖阴笼迥树，阵影抱危城。非将吴会远，飘荡帝乡情。
雁山章君以江山无尽图求诗
赵汝绩（宋代）

写此何人云梦胸，色尘真幻等成空。
看君一轴画图上，在我半成行记中。
剡水回舟乘夜雪，楚江燃烛听秋风。
转蓬踪迹徒劳耳，心愧雁山头白翁。
街柳为暴风所折谩赋绝句
宋褧（元代）

妆点官街能几春，经行常羡绿阴匀。邻翁只怪南风恶，不道年来蠹满身。
过郑步
杨万里（宋代）

渐有人家松桂丛，韶州山水胜南雄。
未须青惜峰峦过，过了诸峰得好峰。
小桃晚发 其一
洪刍（宋代）

深深浅浅小桃枝，苦被蛮风瘴雨欺。莫恨春工开最晚，却应孤艳落还迟。
周国雍参藩寄红罽衣赋此为谢
朱多炡（明代）

万里蚕丛亦浣纱，使君缄赠自三巴。濯残秋水天孙锦，染尽春山杜宇花。

懒集芰荷成短褐，閒过祗树混袈裟。相思几上江边阁，却捲珠帘坐暮霞。
小儿索余画骑马官因索诗随吟父子问答口号
杨继盛（明代）

我已因官累，尔何又爱官。街前骑马者，轰烈万人看。
酬乐天小亭寒夜有怀
刘禹锡（唐代）

寒夜阴云起，疏林宿鸟惊。斜风闪灯影，迸雪打窗声。

竟夕不能寐，同年知此情。汉皇无奈老，何况本书生。
题湖上寓楼
严我斯（清代）

楼前有桐树，婆娑枝叶好。雨过生凉阴，青葱媚晴昊。

忆昔此楼居，弱本如指小。荏苒二十秋，轮囷倏成抱。

嗟彼树如此，我宁不速老？颓然坐南荣，忧来不可扫。

双峰如故人，冠霞而衣缟。对此豁襟情，林峦足幽讨。

安能逐氛埃，零落同秋草。倚桐三叹息，还山苦不早。
送玖儿北上并示琰儿 其二
黎民表（明代）

白石清泉未尽贫，蓬蒿今喜卜居新。不求絣絖千金技，又见腾居八尺身。

桑柘暂违南国暖，莺花深驻帝城春。衰迟未有酬恩处，跂尔追班入□□。
偈颂一百六十首
释宗杲（宋代）

今朝十月旦，为君重衍算。
两个五日文，地来是一贯。
顶门具眼人，记取这公案。
泥
梅尧臣（宋代）

一夜添春雨，中衢长旧泥。
屐黏忧折齿，马滑畏颠蹄。
去啄从江鹤，相呼任竹鸡。
朝来放朝请，始与逸人齐。
过仲兄村居 其二
吕留良（清代）

两子光成长，能文粗足观。预思渠辈事，遥当太平看。

乱后乾坤窄，愁牵日月宽。不知村路里，何以慰荒寒。
书行肇师壁
释简长（宋代）

禅径秋苔合，寒窗带雨痕。
心真冥自契，句好与谁论。
露冷蛩声咽，风微叶影翻。
白云如有意，终日在前轩。
庵居
史弥宁（宋代）

倒影晴溪蘸碧峰，庵居活计尽从容。
懒能著眼看时事，相约梅花住过冬。
式微
晁说之（宋代）

暮云朝翼与心飞，白首何堪客子衣。
潮去潮来无远迩，江南江子有从违。
庙堂慎用太平策，畎亩先知祸乱机。
一唱式微肠九断，微乎微乎我同归。
贤者之孝二百四十首·孟武伯
林同（宋代）

父母之爱子，心乎惟疾忧。
可能不自爱，而忍使亲愁。
水调歌头（和吴秀岩韵）
程公许（宋代）

驼褐倚禅榻，丝鬓飏茶烟。谁知老子方寸，历历著千年。试问汗青馀几，一笑腰黄萦梦，我自乐天全。出处两无累，赢取日高眠。

八千里，西望眼，断霞边。弁苍苕碧，随分风月不论钱。执手还成轻别，何日归来投社，玉海得同编。经世付时杰，觅个钓鱼船。
次韵周畏知用南轩闻说城东梅十里句为韵六言七首 其四
许及之（宋代）

梦蝶驱除枕上，惊鸿约略墙东。石裂岩前积雪，角咽城头晓风。
句 其一
范仲淹（宋代）

金山寺近尘埃绝，铁瓮城高气象雄。
史子仁碧沚
楼钥（宋代）

相家小有四明山，更葺桃源渺莽间。
四面楼台相映发，一川烟水自弯环。
哭刘郎中 其一
吕南公（宋代）

谷风拂层冰，万冻倏忽流。阳晖照积雪，寸片不得留。

郎中冰雪人，清洁映北州。谁令司命家，速以风日收。

得非峻节士，地下亦急求。哀哉吴隐之，已矣公仪休。

众皆殖货利，我独嫉贪牟。众皆似芳春，我独如霜秋。

多藏岂不裕，害义固所羞。谋身岂不急，有命其何忧。

辛勤洛宋倅，明白盱郡侯。未知居此官，数有斯人不。

孤耿一德性，纷纶万揶揄。呜呼五十年，平步落九幽。

象阙方肃肃，铭旌遽悠悠。吁嗟高论儒，何以示素修。
山行即事二首
高翥（宋代）

落尽桐花春已休，过墙新竹箨初抽。
山行步步黄泥滑，小立溪桥听雨鸠。
新晴散步
薛时雨（清代）

雨中度残秋，阴霾倏弥月。新晴偶散步，芳草久衰歇。

途遇郭外农，羸瘦见筋骨。家垦五亩田，无牛自开掘。

晚禾将上口，淫霖悉漂没。又愆树麦期，春花难望发。

租赋县官催，羞徭里正讦。终岁无一饱，反受不毛罚。

防秋大徵兵，不如去为卒。我心本清闲，闻之呼咄咄。

旧为牧民吏，有触辄臲卼。不忧边氛狂，但恐民力竭。

今无采风使，诗成搔白发。
寄水西唐居士
靳贵（明代）

十亩青山万顷田，春来时放米家船。凤毛更在云霄上，何用蓬壶别问仙。
送禹功还锡山
李光（宋代）

羽书烽火迫防秋，努力聊宽圣主忧。契阔友生多散落，急难兄主自相求。

归欤便可追吴隐，相对安能效楚囚。从此音尘渺江海，相思时上庾公楼。
延平凤山
陈宓（宋代）

洞中流水云门乐，崖上寒莎伏帝裳。
觌面突高三百尺，拟将金薤托琳琅。
进和御制闻喜宴诗
项安世（宋代）

璧辉河彩绚宸章，鼎饪需云盛国光。
自昔祖宗崇礼遇，至今英俊入言扬。
明良旧咏回千古，高饫新书多万方。
神禹克艰心未已，更思忠节赞时康。
冬夜与陈、梁二君咏物，各得三首 其二 尘
何巩道（明代）

无力因风落地迟，劳劳催老鬓边丝。暗随红日人难避，尽化缁衣客未知。

沙路踏来迷草色，香泥飞起上花枝。麻姑隔在鸿濛外，沧海东行是几时。
句
赵汝譡（宋代）

人家插柳春将过，时节浇松老未归。
幽上留别令狐侍郎
马戴（唐代）

自别丘中隐，频年哭路岐。辛勤今若是，少壮岂多时。

露滴阴虫苦，秋声远客悲。晚营严鼓角，红叶拂旌旗。

北阙虚延望，西林久见思。川流寒水急，云返故山迟。

落照游人去，长空独鸟随。不堪风景隔，忠信寡相知。
三月七日上赐牡丹并蔷薇露劝酒
楼钥（宋代）

几见牡丹东海涯，暮年敢谓到京华。
休论千品洛中谱，惊看百枝天上花。
况有八珍来禁苑，更加双榼赐流霞。
阖门饱暖聊同醉，稽首将何报宅家。
偈颂一百零四首
释绍昙（宋代）

仙苑蟠桃不老春，三千年实荐芳新。
锡开王母瑶池宴，满簇金盘寿圣人。
虽云绝品，未足为珍。
幸有菩提真妙果，年年同献佛生辰。
有感三首 其三
张耒（宋代）

古今不殊途，掩卷独长想。炎炉与死灰，相去如反掌。

彼昏诚不知，一醉富莫量。那知道旁殍，曾是厌杯盎。

一金短贩儿，岂暇议得丧。但怜反覆间，观者为惆怅。

圣贤蹈大方，不苟目前妄。寄身爱憎间，得失真一饷。
赠黄家阿莘
陈与义（宋代）

君家阿莘如白玉，呼出灯前语录续。
可怜郎罢穷一生，只今有汝照茅屋。
猪生十子豚复豚，阿莘明年可当门。
阶庭一笑不外索，万事纷纷何足论。
自始兴溪夜上赴岭
张九龄（唐代）

尝蓄名山意，兹为世网牵。征途屡及此，初服已非然。

日落青岩屡，溪行绿筱边。去舟乘月后，归鸟息人前。

数曲迷幽嶂，连圻触暗泉。深林风绪结，遥夜客情悬。

非梗胡为泛，无膏亦自煎。不知于役者，相乐在何年。
鹦鹉
子兰（唐代）

翠毛丹觜乍教时，终日无寥似忆归。

近来偷解人言语，乱向金笼说是非。
颂古五十五首 其四十七
释绍昙（宋代）

拍板门槌伎俩穷，人前偏要辱宗风。驴鸣狗吠成狼籍，瞒得梁王屈宝公。
忆仙姿 戏咏瓶中褕叶梅寿丹
顾太清（清代）

瓶里春光如绣。榆叶梅花秾茂。妙色可人心，更有金丹延寿。

微漏。微漏。特把名儿相凑。
桃花寺
博尔都（清代）

山寺凭栏对夕曛，寒烟暮霭互氤氲。数间茅屋围红树，一曲清溪出白云。
句
郑獬（宋代）

朝来已与碧桃约，留住东风不放归。
过潮音庵访澄海性
陈缉（明代）

潮音精舍水中央，寂寞松门掩夕阳。翡翠兰苕依水渚，鸬鹚鸂鶒满鱼梁。

香消柏子春云冷，水滴莲花夜漏长。人世干戈嗟扰扰，欲从苦海问慈航。
雨晴
程洙（宋代）

溪雨生流水，山晴出白云。
花来风逐农，泥遣燕纷纷。
客路犹千里，春光已十分。
归从都下者，相遇说新闻。
绿波亭
衡泌（宋代）

清泪斑斑洒绿波，年来转觉别离多。
扁舟南浦分携处，水远山长愁奈何。
句
高似孙（宋代）

梦无全觉久，诗只半聊奇。
书意
陆游（宋代）

巢山远下湿，止酒谢中乾。
麤得养生妙，孰能非意干？挂冠身始贵，屏药疾方安。
自笑犹多事，时时把钓竿。
寿岂堂歌
李东阳（明代）

罗先生，晚翠之子，德安之孙，清谈玉雪颜春温。文贞公，学行世所尊。

先生年二十游其门，两家子姓诸弟昆。衣冠器业朴且敦，嗟哉典刑今尚存。

先生六经饫千古，中年作官向吴楚。当时弟子数百人，三十年来半台府。

先生朝投章，暮解组，箕裘之子能继武，吾复何为走尘土。

有田可耕，有溪可渔。先生之庐，左琴右书。岂徒玩风月，亦以忘形躯。

北堂老妪头总白，筋力矍铄不与儿童殊。向来东游复西客，梦寐得返山林居。

山中之乐乐只且，人皆不足我有馀，嗟此不饮将何如。

登庙廊，望江海。谁其作歌歌寿岂，先生诸郎我寮采。

尊前桂酒绿正浓，篱下菊花黄可采。方当再拜祝眉寿，不得登堂共斑綵。

愿同七十还归来，门外竹林青未改。
闻两河用兵因贻友人（茅山兼寄李丛时两河用兵）
许浑（唐代）

故人日已远，身事与谁论。性拙难趋世，心孤易感恩。

秋悲怜宋玉，夜舞笑刘琨。徒有干时策，青山尚掩门。
偈九首
释惟清（宋代）

山是山，水是水。
僧是僧，俗是俗。
更将何物演真乘，六六元来三十六。
水云乡和制机刘自昭韵三首
吴潜（宋代）

问君身世欲如何，付与渔翁欸乃歌。
未酩酊时须酩酊，得磨驼处且磨驼。
声名草木知谁是，功业旗常在古多。
百尺危楼聊吊往，薰风首夏正清和。
艮岳进和御制二诗 其二
王安中（宋代）

南苞雒艳贡惊春，造化争先物物新。镂管裁诗天语妙，翠罂颁醴圣恩频。
游大禹寺回马上口占
张伯玉（宋代）

永日跻云峰，向晚下秋巘。
却望碧城中，楼台翠烟满。
前旌拥归骑，缓辔徐驭称。
旷望写予心，平波海天远。
顾予畴昔志，本以锄犁挽。
敢望麋鹿资，遘此云龙旦。
金门容窃步，玉殿叨灵睠。
复此千骑来，日逐纷华战。
平生知退意，长畏岁月晚。
行当引初服，还把芰荷翦。
寒食甚雨中泛东舍溪偶晴游张公石室三首 其二
薛季宣（宋代）

天游无事月中槎，物外仙灵别是家。老蝠有方精不化，白驴绝迹眩生华。

灶馀丹药清毛骨，涧吐清泉厉齿牙。回首周郎斩蛟处，晚云当面舞神鸦。
句
汤中（宋代）

金堂玉室相掩映，珠帘翠箔谁褰开。
河水决
汪懋麟（清代）

黄河冲决淮河荡，白马湖中千尺浪。淮阳城郭云气中，远近田庐水光上。

人行九陌皆流水，螺蚌纷纷满城市。筑岸防堤急索夫，里中徭役齐追呼。

富家出钱贫出力，触热忍饥不得食。十日筑成五尺土，明日崩开十丈五。
送杨子
李白（唐代）

斗酒渭城边，垆头耐醉眠。
梨花千树雪，杨叶万条烟。
惜别添壶酒，临岐赠马鞭。
看君颍上去，新月到家圆。
赠谈命姚月壶
黄庚（元代）

胸中消息千年历，舌底穷通一世人。
试把五行推测看，广文官冷几时春。
西江月·堪叹日时更改
王哲（金朝）

堪叹日时更改。频频拂拭灵台。明光一点绝尘埃。莹彻即分内外。占得逍遥自在。笛声散尽寒梅。西江月里桂花开。香引清风一会。
田家四首 其四
李纲（宋代）

谁谓田家苦，田家乐甚真。鸡豚燕同社，箫鼓祭瘟神。

高廪方有岁，西畴行复春。但令租赋足，终老得相亲。
出白下
周文璞（宋代）

南朝禁籞夕阳明，犹与游人作队行。烟满天渊池上路，菜花黄尽绿阴成。
次回仙韵
文及翁（宋代）

开山凿石天无际，钓水耕云地有余。
金鼎莫传添汞法，墨池且问太玄书。
西郊春事渐入老境元方欲出游以无马未果今日
陈与义（宋代）

毛颖陈玄虽胜流，也须从事到青州。
重吟玉树怀崔子，欲唱金青无杜秋。
官柳正须工部出，园花犹为退之留。
篮舆自可烦儿辈，一笑来从樾下休。
宫词 其一○七
花蕊夫人徐氏（唐代）

明朝腊日官家出，随驾先须点内人。回鹘衣装回鹘马，就中偏称小腰身。
又三绝句
孔武仲（宋代）

咫尺齐山不易登，力驱烦冗得身轻。
瑶巅珉洞须寻遍，从此乘风上玉京。
挽克斋陈先生四首
徐元杰（宋代）

痛惨哲人痿，愚缠丧母悲。
遡风怀绋路，泣雨写哀词。
学本藏诸用，行皆笃所知。
惟余经训在，交付有孙枝。
幽居寄李秘书
谭用之（五代）

几年帝里阻烟波，敢向明时叩角歌。
看尽好花春卧稳，醉残红日夜吟多。
印开夕照垂杨柳，画破寒潭老芰荷。
昨夜前溪有龙斗，石桥风雨少人过。
送别长翁制干制赴审察
程公许（宋代）

机欲审而发，瑟调音自谐。
况思万全计，可畏一毫差。
回干须群彦，轮囷叠寸怀。
樵渔暂相狎，鸳鹭岂其侪。
梦中作
陆游（宋代）

系马朱桥上酒楼，楼前敷水拍堤流。
春风又作无情计，满路杨花辊雪球。
次韵李参政湖上杂咏录寄龙鹤坟庐
魏了翁（宋代）

南园鼎盛时，纷纷车马迹。
须臾风景异，树老春寂历。
盛衰那可常，此理最明白。
黄龙三关 其一
释慧开（宋代）

我手何似佛手，摸得枕头背后。不觉大笑呵呵，元来通身是手。
春词二首
张耒（宋代）

残红新绿间秋千，寒食园林人意阑。
一阵春寒花上起，画廊连夜雨珊珊。
双槐晚秀三月一日初见新叶
张耒（宋代）

东皇无处著繁华，亦复分张到我家。他日老苍悲败蘖，今晨嫩绿出新芽。

秃翁承弁纤纤发，村妇萦鬟草草花。桃李蹊中人绝迹，绿阴门巷正藏鸦。
咏史诗 射熊馆
胡曾（唐代）

汉帝荒唐不解忧，大誇田猎废农收。子云徒献长杨赋，肯念高皇沐雨秋。
雪中送炭与龚养正
范成大（宋代）

谁与幽人煖直身，筠笼冲雪送乌薪。烦君笑领婆欢喜，探借新年五日春。
秋怀三十六首 其十五
邵雍（宋代）

稻稌天所生，曲蘖人所制。酿之命为酒，饮之可成醉。

刚者使之柔，懦者使之毅。善移造物权，其功亦不细。
正仲思归作篆畦今夜月十诗非篆畦月乃雁苍月
舒岳祥（宋代）

篆畦今夜月，先暝启黄昏。
狐叫青峰迳，僧归白石源。
分灯三户市，打鼓七郎村。
莫管啼乌绕，吾今已断魂。
读淮海集
喻良能（宋代）

五言未数韦应物，八面须还秦少游。
花气湖光吟鉴水，雷推雨电赋黄楼。
登乾明院碧藓亭
梅尧臣（宋代）

余喘不苟尽，顺俗来饭僧。
东岭有上方，修竹蔽觚棱。
下有苍石案，旁挂孤蔓藤。
系累向尘世，更住殊未能。
人日喜晴和体方伴读韵
王翰（唐代）

年年此日不常晴，今日晴光品物生。地底昆虫将启蛰，世间草木尽回荣。

璿玑运转天时正，玉烛调和气候平。且喜新正风景好，题诗不似剑南情。
渔家傲（重九良辰，翻成感怆，因用前韵，少豁旅情）
洪皓（宋代）

臂上萸囊悬已满。杯中菊蕊浮无限。纵使登高宁忍看。昏复旦。心肠似铁还须断。

岁月川流难把玩。平生万事思量遍。但对割愁山似剑。聊自劝。东坡海岛犹三见。
方海丰诗境楼分赋得春风
释圆悟（宋代）

暖袭游人陌上尘，不知花信几番新。
莫教吹到荼醾处，吹到荼醾是晚春。
偈颂八十五首
释妙伦（宋代）

三条椽下，七尺单前。
有一则语，天下衲僧做尽伎俩，
欲会会不得，拟举举不全。
瑞岩老婆心切，略与诸人通一线。
不容意解，只要心传，
采石渡船。
入桐庐道中
彭汝砺（宋代）

学问古人重，英豪世所归。呼奴整轩驾，拭泪别庭闱。

久雨路岐涩，荒村草木稀。城闉顿相远，回首一依依。
都梁涂中
陈造（宋代）

西来行路未妨长，敢指淮山作异乡。
随处馈浆惊禦寇，有人酬药话韩康。
柳方弄色新经雨，云似多情巧护霜。
风俗淳庞节物好，一樽时与倒诗囊。
补史十忠诗·丞相都督信国公文公
刘壎（宋代）

时平辄弃置，事迫甘前驱。
呜呼忠义臣，匪直科目儒。
江寒朔吹急，列城同一趋。
岂不寄便安，网常乃当扶。
移檄倡诸镇，奋袂躬援枹。
川决莫我回，万险栖海隅。
天乎复不济，道穷竟成俘。
一死事乃了，吾头任模糊。
悠悠讥好名，责人无已夫。
三衢有魁相，投老作尚书。
留题神仙院三绝 其二
刘弇（宋代）

问僧活计祗瓶钵，愧我世缘犹网罗。小官未免妄男子，较量所得谁为多。
祢衡
于石（宋代）

怀中漫刺欲何之，四海交游只两儿。
不死曹瞒死黄祖，杀身何补汉兴衰。
秋闱赏月
袁崇焕（明代）

战罢文场笔阵收，客途不觉过中秋。
月明银汉三千界，歌碎金风十二楼。
竹叶喜添豪士志，桂花香插少年头。
嫦娥必定知人意，不钥蟾宫任我游。
钗头凤
王时翔（清代）

琼窗口。雕阑右。轻烟半羃梨花瘦。燕儿尾。莺儿嘴。

都来勾引，酒情春思。醉。醉。醉。

银灯后。蛾眉皱。知他一样孤眠否。分离意。相思味。

裙量绣带，袖弹红泪。寄。寄。寄。
诸公皆和诗再用韵并属湛挺之七首
赵蕃（宋代）

谊也期淹速，渊乎任去留。
服来占夏首，归去及春头。
岂必忧怀累，当从乐处求。
控揣终异物，窈窕一孤舟。
送义乌龚叔安给事归省 其二
方孝孺（明代）

绣湖烟雨正宜秋，之子还家喜得游。忠孝堂前旧明月，相随重到凤池头。
观赵月林春雨诗卷有感次韵
萧立之（宋代）

天上须名托，人间好句休。忽看疑子在，翻阅得予愁。

斜日吟身独，酸风冷泪流。不忘夭亦寿，月淡百城秋。
丘中有一士二首（命首句为题）
白居易（唐代）

丘中有一士，不知其姓名。面色不忧苦，血气常和平。

每选隙地居，不蹋要路行。举动无尤悔，物莫与之争。

藜藿不充肠，布褐不蔽形。终岁守穷饿，而无嗟叹声。

岂是爱贫贱，深知时俗情。勿矜罗弋巧，鸾鹤在冥冥。

丘中有一士，守道岁月深。行披带索衣，坐拍无弦琴。

不饮浊泉水，不息曲木阴。所逢苟非义，粪土千黄金。

乡人化其风，熏如兰在林。智愚与强弱，不忍相欺侵。

我欲访其人，将行复沉吟。何必见其面，但在学其心。
千人座
释智愚（宋代）

苍厓险处坦然平，万指曾来此听经。若谓生公消息远，一声啼鸟共谁听。
和章质夫成都运司园亭诗 小亭
吴师孟（宋代）

尺水走庭除，花木皆周匝。双亭正相值，仅能容一榻。

公馀时独来，隐几聊嘘嗒。典谒或通名，东荣有宾閤。
道院述怀
陆游（宋代）

学道已非生死流，极知心外更何求。
理穷性尽命亦至，气住神全形自留。
大药一炉真度世，孤桐三尺可忘忧。
故人怪我归来晚，太华峰头又素秋。
端午小饮分韵得身字
高斯得（宋代）

此节知何节，悲欢发兴新。
怀沙吊沉冢，高户庆长身。
豪气今安在，忠魂死不泯。
咏余增感慨，命酒慰沾巾。
题江贯道山水十绝
刘克庄（宋代）

一匹好东绢，天寒家未温。
尽教儿拆绣，闲管妇无禈。
元祐祀九宫贵神二首
佚名（隋代）

上天贵神，九宫设位，
功徳及物。乃秩明祀。
望拜紫坛，赫然灵气。
奠玉牙币，歆之无愧。
送赵公子去疾侍平章鲁公归蜀
大欣（元代）

所羡还乡乐，兹行得侍亲。鲁公黄阁旧，宣诏紫泥新。

给传舟车备，承筐玉币陈。会灵奔岳渎，移次动星辰。

父老怀遗爱，朝廷眷大臣。百年轻重计，一舸去留身。

子职共承重，亲知嘱谕谆。行庖供膳早，张燕进觞频。

宝瑟调银甲，雕盘脍玉鳞。云林还吊古，风物独伤神。

地势金城壮，山光锦浪匀。江喧初上峡，树远欲通秦。

牛女天河夜，鱼龙野水春。丰碑临奰屃，高冢抚麒麟。

侧听歌淇澳，犹闻起渭滨。上尊罗甲帐，仙仗拥蒲轮。

朽栎依琼树，飞华恋锦茵。峨眉寻旧约，谷口卜劳邻。

愿结香山社，终陪绿野宾。相期无远别，万里月随人。
呈任邕州昭子言
赵蕃（宋代）

清江江上贤大夫，我所识者向杨胡。
盘园近说在城郭，使君政剖邕州符。
笑谈虽阻亲颜色，新诗往往流传得。
岂知舟楫复江湖，飘飘又堕清江侧。
向来一识苦无因，兹日何缘得造门。
要题诗句道所以，行色苍茫难具陈。
盘园已成十年阴，使君二毛殊未侵。
平生慷慨功名事，切勿恋此成遐心。
句
郑文宝（宋代）

杜曲花光浓似酒，灞陵春色老於人。
悼乌蒙马歌应宁郡王教
蒋麟昌（清代）

秋云著树寒凝紫，朔风如刀百草死。六闲鼓涩声不起，幽泉沈沈泣龙子。

玉勒金鞯委流水，罗帏匝身薄于纸。相将一曲《行路难》，乌蒙烟树十千里。
诗
卢谌（魏晋）

山居是所乐，世路非我欲。
奉和经略庞龙图延州南城入咏·延利渠
司马光（宋代）

枝分清浅流，纵横贯城市。
还如恩在人，润泽无终既。
饮故祭酒黄公园林
江安止（宋代）

记曾飞矢集蛮毡，一着鞭争万骑先。
邑篆愧分炎瘴地，朝衣犹惹御炉烟。
莲塘小饮香随艇，月榭高吟水压天。
此日隔花参簿尉，乌纱同乐太平年。
清平乐 秋晓，和海闾香词
潘宗洛（清代）

罗帏凉到。窗外闻鸡早。残月半规斜枕照，有梦也应草草。

分明帐绣芙蓉，独眠人起谁同。试约生香衣扣，又添一夜西风。
嫣妇
梅尧臣（宋代）

黄金一丸入云端，群贫望逐满长安。
众人为贵嫣不惜，弃掷如泥资弹射。
藏身叶底有能鸣，辜负春风拖雨翮。
不飞上天诉至珍，几人辛勤拣砂石。
溪旁大楮为水所浸将蹶有感
胡寅（宋代）

树引江流得自滋，不虞波浪齿根基。
原言捧土加培植，长荫行人暍暑时。
送李运使学士赴阙十咏 其九
赵抃（宋代）

歌阕散雕筵，膺舟是谪仙。秦亭临断岸，楚水浸遥天。

魏阙瞻湖上，长安指日边。綵旌随目远，一向立风前。
题定山寺法远上人壁
贺铸（宋代）

支郎风味喜相亲，乘兴来寻雪後春。
夹径竹阴疑碍马，隔江山色似招人。
岂无暇日容高卧，如有闲田愿卜邻。
预约东城二三子，岁时相过莫辞频。
师邵以墙头过浊醪为韵赋五绝句依次答之 其一
顾清（明代）

学有卢前愧，居邻孟氏芳。此夕添嘉话，双尊过短墙。
会节园梅花下作
崔鶠（宋代）

去年白玉花，结子深林间。
小憩藉清影，低颦啄微酸。
故人不复见，春事今已阑。
绕树寻履迹，空余土花班。
读史六首 其五
苏辙（宋代）

安石善谈笑，挥麈却苻秦。妄起并吞意，终残吴越人。
次韵杨君贵
陈著（宋代）

趁小春晴踏险来，相从溪屋冷生涯。
山林眼力空时态，风月诗生起病怀。
薄酒出篘多亦醉，晚菘入馔淡为佳。
人閒乐处聊示耳，此外本无邱与崖。
张安国东坡三养帖赞
岳珂（宋代）

在易之颐，饮食以节。
推而广之，有是三说。
蒸壶发羃，衰发满帻。
机亦乳白，未死神泣。
万金之璧，护一蚁缺。
彼过分者，于我何得。
昔传者诗，今见理悦。
吁嗟先生，何学非易。
称此翰墨，是谓知德。
题仁寿阁
黄裳（宋代）

百年尘外境，万虑静中身。终日无他事，寒泉照隐人。
秋适
晁说之（宋代）

今日秋光远，吾意亦已闲。
致此清羸身，茄菼薏苡间。
一别嵩阳县，二纪不得还。
几处逢新秋，幽梦著旧山。
木落淮南旧，水流日柴阙。
寄题洪巨济中大鄱阳园亭四咏 其四 艮庵
孙觌（宋代）

高人擅一壑，青山独当门。拄笏坐终日，似与若人言。

微云抱巘出，细溜触石喧。绝壁挂夜斗，曾甍上朝暾。

更探东篱菊，共尽北海尊。
题燕山万里图，为江左葛元毳编修子赋
张昱（元代）

翰林藁葬古幽州，万里游魂土一丘。父子有情终自苦，丹青得趣岂知愁？

风沙日日黄龙塞，雨雪年年青海头。狐死首丘谁不念，莫将遗憾在遐陬。
送别日晚歌
顾况（唐代）

日窅窅兮下山，望佳人兮不还。花落兮屋上，

草生兮阶间。日日兮春风，芳菲兮欲歇。

老不可兮更少，君何为兮轻别。
人月圆
蔡灿（清代）

十日小楼风雨九，何事苦离家。病逐愁增，量随欢减，春在天涯。

病逢如梦，冰肌晕玉，羞靥飞霞。绣幄香浓，画屏人静，月映窗纱。
渔家傲
李光（宋代）

为恨。今岁寓昌江，二月三日与客游黎氏园，偶见桃花一枝。羊君荆华折以见赠，恍然如逢故人。归插净瓶中，累日不雕。予既作二小诗，同行皆属和。忽忆吾乡桃花坞之盛，每至花发，乡中人多醵会往游。醉后歌呼，今岂复得，缅怀畴昔，不无感叹，因成长短句，寄商叟、德矩二友。若悟此空花，即不复以存没介怀也

海外无寒花发早。一枝不忍簪风帽。归插净瓶花转好。维摩老年来却被花枝恼。

忽忆故乡花满道。狂歌痛饮俱年少。桃坞花开如野烧，都醉倒花深往往眠芳草。
北山别业三十八咏 其三十五 山斋
陈樵（元代）

几夜山中作月荒，晨朝挟册傍初阳。悬崖种菊红千叶，开户见山青一方。

石上韦编原是竹，林中白露半成霜。春皇未画非无易，石室遗书不用藏。
龙图阁待制知亳州事傅公挽词四首 其二
程俱（宋代）

置醴王门重，和羹帝意深。方酬稽古力，未展济时心。

履道端由户，绳身异直寻。如何天不慭，注想动宸襟。
载笔亭诗
黄士俊（明代）

胜域构为亭，名流长载笔。五色灿江花，千秋照云日。